钦定古今图书集成/明伦汇编/官常典/第781卷 > 郎茂
## 钦定古今图书集成/明伦汇编/官常典/第781卷 > 郎茂

按《隋书》本传：“茂字蔚之，恒山新市人也。父基，齐颍川
太守。茂少敏慧，七岁诵《骚》《雅》，日千馀言。十五师事国
子博士河间权会，受《诗》《易》《三礼》及元象、刑名之学。又
就国子助教长乐张率礼受《三传》群言，至忘寝食。家
人恐茂成病，恒节其灯烛。及长，称为学者，颇解属文。
年十九，丁父忧，居丧过礼。仕齐，解褐司空府行参军。”
会陈使傅縡来聘，令茂接对之。后奉诏于秘书省刊
定载籍。迁保城令，有能名，百姓为立《清德颂》。及周武
平齐，上柱国王谊荐之，授陈州户曹属。高祖为亳州
总管，见而悦之，命掌书记。时周武帝为《象经》，高祖从
容谓茂曰：“人主之所为也。感天地，动鬼神，而《象经》多
纠法将何以致治？”茂窃叹曰：“此言岂常人所及也。”乃
阴自结纳，高祖亦亲礼之。后还家，为州主簿。高祖为
丞相，以书召之，言及畴昔，甚欢，授卫州司录，有能名。
寻除卫国令。时有系囚二百，茂亲自究审，数日释免
者百馀人。历年辞讼，不诣州省。魏州刺史元晖谓茂
曰：“长史言卫国民不敢申诉者，畏明府耳。”茂进曰：“民
犹水也，法令为堤防，堤防不固，必致奔突。苟无决溢，
使君何患哉！”晖无以应之。有民张元预与从父弟思
兰不睦，丞尉请加严法。茂曰：“元预兄弟本相憎疾，又
坐得罪，弥益其忿，非化民之意也。”于是遣县中耆旧，
更往敦谕，道路不绝。元预等各生感悔，诣县顿首请
罪。茂晓之以义，遂相亲睦，称为友悌。茂自延州长史
转太常丞，迁民部侍郎。时尚书右仆射苏威立条章，
每岁责民间五品不逊，或答者乃云“管内无五品之
家。”不相应领，类多如此。又为《馀粮簿》，拟有无相赡。茂
以为繁纡不急，皆奏罢之。数岁，以母忧去职，未期，起
令视事。又奏“身死王事者，子不退田，品官年老不减
地。”皆发于茂。茂性明敏，剖决无滞，当时以吏干见称。
仁寿初，以本官领大兴令。炀帝即位，迁雍州司马，寻
转太常少卿。后二岁，拜尚书左丞，参掌选事。茂工法
理，为世所称。时工部尚书宇文恺、右翊卫大将军于
仲文竞河东银窟。茂奏劾之曰：“臣闻贵贱殊礼，士农
异业，所以人知局分，家识廉耻。宇文恺位望已隆，禄
赐优厚，拔葵去织，寂尔无闻，求利下交，曾无愧色。于
仲文大将，宿卫近臣，趋侍阶庭，朝夕闻道虞、芮之风，
抑而不慕，分铢之利，知而必争，何以贻范庶寮，示民
轨物？若不纠绳，将亏政教。”恺与仲文竟坐得罪。茂撰
《州郡图经》一百卷奏之，赐帛三百叚，以书付秘府。于
时帝每巡幸，王纲已紊，法令多失。茂既先朝旧臣，明
习世事，然善自谋身，无謇谔之节。见帝忌刻，不敢措言，唯窃叹而已。以年老，上表乞骸骨，不许。会帝亲征
辽东，以茂为晋阳宫留守。其年，恒山赞治王文同与
茂有隙，奏“茂朋党，附下罔上。”诏遣纳言苏威、御史大
夫裴蕴杂治之。茂素与二人不平，因深文巧诋，成其
罪状。帝大怒，及其弟司隶别驾楚之皆除名为民，徙
且末郡。茂怡然受命，不以为忧。在途作《登垄赋》以自
慰，词义可观。复附表自陈，帝颇悟。十年，追还京兆，岁
馀而卒，时年七十五。有子知年。